b"\n_START_ARTICLE_\n24 Timers Le Mans\n_START_SECTION_\nHistorie\n_START_PARAGRAPH_\nL\xc3\xb8bet blev afholdt f\xc3\xb8rste gang 26\xe2\x80\x9327. maj 1923 p\xc3\xa5 den traditionelle bane Circuit de la Sarthe. De efterf\xc3\xb8lgende l\xc3\xb8b er blevet afholdt i juni, p\xc3\xa5 n\xc3\xa6r i 1956 (juli) og 1968 (september)._NEWLINE_De tidlige Le Mans-\xc3\xa5r var pr\xc3\xa6get af sejre fra Porsche, Ferrari, Bentley, Alfa Romeo, Ford, og Jaguar, men ved \xc3\xa5rtusindskiftet introducerede Audi deres R8'er med en V8-motor, som indtil videre er det mest vindende m\xc3\xa6rke i det nye \xc3\xa5rtusinde, med sejre i 2000-2002 fra 2004-2008 og igen fra 2010-2013.\n_START_SECTION_\nUlykker\n_START_PARAGRAPH_\nMan har p\xc3\xa5 banen v\xc3\xa6ret vidne til nogle af de st\xc3\xb8rste motorsportstriumfer, men desv\xc3\xa6rre ogs\xc3\xa5 ulykker. I 1955 skete det, der betegnes om den v\xc3\xa6rste ulykke i motorsportens historie. Pierre Levegh ramte i sin Mercedes en Austin Healey p\xc3\xa5 vej op ad start/m\xc3\xa5l-langsiden. Bilen ramte afsk\xc3\xa6rmningen ud til publikum og eksploderede, hvilket medf\xc3\xb8rte, at motoren blev revet ud af bilen og fl\xc3\xb8j op p\xc3\xa5 de propfyldte tribuner. 77 mennesker blev dr\xc3\xa6bt. Levegh d\xc3\xb8de med det samme, og Mercedes trak sine resterende biler ud af l\xc3\xb8bet. I 2011 forulykkede en Audi R18 TDI (nr. 3) med Allan McNish bag rattet under en overhaling af en anden Audi R18 TDI (nr. 1) i en duel om f\xc3\xb8ringen. Men foran Audi nr. 1 var en Ferrari 458 Italia (nr. 58), som Allan McNish ikke kunne se for Audi nr. 1. Audi nr. 3 ramte Ferrarien, og begge biler ramte barrieren. Da Audien ramte barrieren, fl\xc3\xb8j den op luften og endte med bunden i vejret. I 2012 forulykkede en Toyota TS030 Hybrid med Anthony Davidson bag rattet under en overhaling af en Ferrari 458 Italia. Den fl\xc3\xb8j i vejret ligesom Audien \xc3\xa5ret f\xc3\xb8r, men n\xc3\xa5ede rundt, inden den ramte barrieren. Ferrarien ramte ogs\xc3\xa5 barrieren og v\xc3\xa6ltede rundt p\xc3\xa5 siden. Hverken i 2011 eller i 2012 kom k\xc3\xb8rerne noget til._NEWLINE_Senest i 2013, blot 9 minutter inde i l\xc3\xb8bet, var den dansk-k\xc3\xb8rte Aston Martin(LM GTE Am) involveret i en soloulykke. F\xc3\xb8reren, danske Allan Simonsen, var ved bevidsthed efter uheldet, men d\xc3\xb8de af sine kv\xc3\xa6stelser kort efter han blev fragtet til Circuit Medical Centre. Allan Simonsen blev 34 \xc3\xa5r gammel. Han efterlod sig sin k\xc3\xa6reste og deres datter, som blev f\xc3\xb8dt i 2012. Le Mans fortsatte trods d\xc3\xb8dsfaldet. Det samme gjorde holdet Aston Martin Racing, da b\xc3\xa5de holdet og familien mente, at det ville v\xc3\xa6re i Allan Simonsens \xc3\xa5nd.\n_START_SECTION_\nVindere\n_START_PARAGRAPH_\nDen mest succesfulde k\xc3\xb8rer i Le Mans er danske Tom Kristensen der frem til 2013 har vundet l\xc3\xb8bet ni gange, heraf seks i tr\xc3\xa6k fra 2000\xe2\x80\x932005. Da Tom Kristensen i 2013 fik sin 9. sejr, dedikerede han sin sejr til Allan Simonsen, der omkom tidligere under l\xc3\xb8bet. Kun \xc3\xa9n k\xc3\xb8rer har vundet 6 gange f\xc3\xb8r, nemlig belgieren Jacky Ickx._NEWLINE_Franskmanden Stephane Sarrazin satte d. 12.06 2008 ny banerekord i sin dieseldrevne Peugeot p\xc3\xa5 den nu 13,650 km lange bane med tiden 3:18,513._NEWLINE_Kun \xc3\xa9n gang har de tre samme k\xc3\xb8rere vundet l\xc3\xb8bet tre gange i tr\xc3\xa6k. Denne rekord blev sat, da Tom Kristensen i 2000\xe2\x80\x932002 vandt sammen med Frank Biela og Emanuele Pirro._NEWLINE_Den danske k\xc3\xb8rer Jan Magnussen vandt i 2006 GT1-klassen for tredje gang i tr\xc3\xa6k \xe2\x80\x93 i \xc3\xb8vrigt alle tre gange p\xc3\xa5 hold med Oliver Gavin og Olivier Beretta."